Nog niemand vas ná Jhb-skietery waarin 3 sterf | Maroela Media
Nog niemand vas ná Jhb-skietery waarin 3 sterf
Skietery by Wanderers-taxistaanplek in Joubert Park, Johannesburg (Foto: Netcare 911)
Die polisie in Gauteng het Donderdag gesê sy aanvanklike leidrade in die ondersoek na die skietery by ŉ Johannesburgse taxistaanplek wat verlede maand drie lewens geëis het, het nié tot inhegtenisnemings gelei nie.
Dit volg nadat die polisie vroeër gesê het hy is op die spoor van ŉ verdagte wat einde Maartmaand “sonder om ŉ woord te sê” by die Wanderers-taxistaanplek in Joubert Park losgebrand het. Twee van die mense wat dood is, is taxi-eienaars. Die derde slagoffer is nog nie uitgeken nie. Twee ander, nóg ŉ taxi-eienaar en ŉ straatverkoper, is in die voorval beseer.
Kapt. Mavela Masondo, woordvoerder van die polisie, het gesê hoewel die polisie in dié stadium geen verdere leidrade het nie, sluit hy nie die moontlikheid uit dat die voorval verband hou met voortslepende taxigeweld in die provinsie nie.
“Die polisie ondersoek steeds die voorval,” het hy gesê. “Ons het sedertdien polisiesigbaarheid by die taxistaanplek en in die omgewing van Wanderersstraat verhoog. Daar word vermoed dat die verdagte ŉ pistool gebruik het om op die slagoffers los te brand en nié ŉ geweer nie.”
Theo Malele, woordvoerder van die Nasionale Taxi-alliansie (NTA), het gesê die organisasie is geskok oor die wreedaardige moorde op onskuldige mense van wie sommige lede van die alliansie en een oorledene ŉ NTA-leier is.
Malele meen dié voorval is juis waarom die organisasie vroeër ŉ beroep op die polisie gedoen het om polisiesigbaarheid in die gebied te verhoog. Die enigste manier om dié voorvalle te verminder, is om “na die oplossings te luister wat die NTA in sy veldtogte vir veiliger taxibedrywighede voorstel”.
“Ons veroordeel hierdie geweld ten sterkste,” het Malele gesê. “Die toekoms van die taxibedryf word bedreig deur diegene wat mense afmaai omdat hulle nie konflik kan oplos nie of gedryf word deur gierigheid.”
Die polisie ondersoek drie aanklagte van moord en twee van poging tot moord.
Honderde ondersteun Zuma voor eerste hofverskyning
Foto’s: Streng sekuriteit by hof waar Zuma gaan verskyn
Duitser · 12 maande gelede
Met die mense wat die sapd het is dit n wonder as hulle n skof ordentlik kan deurmaak wat nog van n ondersoek waar leidrade opgevolg moet word om kriminele te vang🤣🤣🤣🤣